A magyarok idegennyelv-tudásának fejlesztését célozza meg a kormány - közölte az Innovációs és Technológiai Minisztérium kedden az MTI-vel.

A kormány ugyanis elfogadta a Nemzeti Versenyképességi Tanács javaslatait és konkrét intézkedések kidolgozására kérte fel a minisztériumokat a magyar lakosság idegennyelv-tudásának növelésére.

Tervezik többek között

a korszerű idegennyelv-oktatási módszerek meghonosítását,

a nyelvszakos tanári képzésben részt vevők külföldi részképzésének támogatását,

a kéttannyelvű általános és középiskolai oktatás és az anyanyelvi idegennyelv-tanárok alkalmazásának ösztönzését.

A tervek között szerepel továbbá

a nyelvtanulási diákhitel bevezetése,

idegen nyelvi táborok, tanulmányutak, diákcsereprogramok ösztönzése.

Megvizsgálják a középiskolában oktatott második idegen nyelv óraszámának terhére az első idegen nyelv óraszámának esetleges növelését,

valamint a külföldi filmek feliratozásának előtérbe helyezését is.

Vagyis eszerint a szinkronizált filmek helyett több lehet az idegen nyelven sugárzott feliratos film. A szinkron vagy felirat dilemmával mi is foglalkoztunk már.

A kormány szintén döntött arról, hogy a nyelvtanulási diákhitel bevezetéséhez, valamint az állami támogatású felnőttképzés idegen nyelvi programjai hatékonyságának javításához szükséges intézkedéseket még idén kidolgozza.

Kitértek arra is, hogy január óta az állam már több mint tízezer fiatalnak térítette vissza sikeres nyelvvizsgája díját, a beadott igénylések száma pedig eléri a húszezret. Idén januártól ugyanis a kormány minden 35 év alatti fiatalnak megtéríti a sikeres középfokú nyelvvizsga díját - tették hozzá.